b'\n_START_ARTICLE_\n\xc3\x81lvaro de Menda\xc3\xb1a de Neira\n_START_PARAGRAPH_\n\xc3\x81lvaro de Menda\xc3\xb1a de Neira (ili Neyra) (Congosto, 1541. - Santa Cruz, 18. kolovoza 1595.), \xc5\xa1panjolski moreplovac. Ro\xc4\x91en u Congostu, u Leonu, ne\xc4\x87ak Lopea Garcie de Castra, potkralja Perua. \xc4\x8cuven po dvama svojim otkriva\xc4\x8dkim putovanjima u Tihom oceanu 1567. i 1595. u potrazi za legendarnim "Ju\xc5\xbenim kontinentom"._NEWLINE_Na prvo putovanje krenuo je 1567. godine dvama brodovima iz Callaa (luke grada Lime) u Peruu i na tom je putovanju otkrio oto\xc4\x8dje Ellice i 1568. godine oto\xc4\x8dje Salomon. Tu se zadr\xc5\xbeao 6 mjeseci tra\xc5\xbee\xc4\x87i zlato i bisere, "ali su na\xc5\xa1li samo podmukle ljudo\xc5\xbedere". Potom je nastavio do Mar\xc5\xa1alovih otoka, plovio na istok preko Tihog oceana i stigao do 30\xc2\xb0 sjeverne \xc5\xa1irine, dodirnuo obalu Kalifornije i zatim otplovio uz obalu natrag do Lime._NEWLINE_Na drugo je putovanje (s de Quir\xc3\xb3som) krenuo \xc4\x8detirima brodovima dvadeset i osam godina kasnije, 1595. godine, tako\xc4\x91er iz Perua, namjeravaju\xc4\x87i kolonizirati Salomonsko oto\xc4\x8dje (jer je uporno vjerovao da moraju postojati bogati krajevi negdje u tom podru\xc4\x8dju). Zbog namjere osnivanja kolonije, na brodu su im bile i \xc5\xbeene. Tijekom plovidbe otkrio je 1595. godine oto\xc4\x8dje Marquesas (Marquises). U nastavku putovanja na brodu je izbila pobuna, pa se jedan brod odmetnuo. Nakon toga na\xc5\xa1li su skupinu otoka Santa Cruz na sjevernom kraju Novih Hebrida, ali se u to vrijeme ekspedicija raspala. Menda\xc3\xb1a je umro, a naslijedila ga je njegova udovica, koju su nazivali Gospodaricom. U o\xc4\x8dajanju su krenuli prema Manili. Nesta\xc5\xa1ica hrane i vode ote\xc5\xbeavala im je \xc5\xbeivot, ali su jo\xc5\xa1 vi\xc5\xa1e patili pod zapovjedni\xc5\xa1tvom Gospodarice, koja je svoju privatnu zalihu vina i ulja odbijala dijeliti s drugima, a odje\xc4\x87u je prala u toliko dragocjenoj vodi za pi\xc4\x87e. (Drugi zapovjednik, de Quiros, rekao joj je: "Vi perete svoju odje\xc4\x87u njihovim \xc5\xbeivotom.") Do Manile je stigao samo neznatan ostatak od 370 ljudi, koliko ih je bilo na po\xc4\x8detku.'